INDOKOLÁS

1.A JAVASLAT HÁTTERE

E javaslat az alkalmazás kezdőnapját 2021. január 1-jében rögzíti, és a javaslatot 27 tagállamból álló Unióra vonatkozóan terjesztik elő. Ez utóbbi összhangban áll azzal, hogy az Egyesült Királyság az Európai Unióról szóló szerződés 50. cikke alapján bejelentette az Európai Unióból és az Euratomból történő kilépésére irányuló szándékát, amely bejelentést az Európai Tanács 2017. március 29-én kapta meg.

A fúziós energia mint gyakorlatilag kimeríthetetlen, éghajlatkímélő energiaforrás a jövőben várhatóan jelentős szerepet fog betölteni az európai energiaiparban. Ennek a tanácsi határozatra irányuló javaslatnak a célja az, hogy biztosítsa a fúziós energia fejlesztése területén kiemelt tudományos áttörések elérését célzó ITER-projektben való európai részvétel folytonosságához szükséges finanszírozást. Ez különösen az éghajlatváltozásról szóló 2015-ös párizsi megállapodás, valamint az EU azon kötelezettségvállalása nyomán különösen fontos, hogy élen kíván járni a gazdaság dekarbonizációjában és az éghajlatváltozás elleni költséghatékony küzdelemben.

Az ITER-ben való európai részvétel a 2006 novemberében több nemzetközi partner, azaz az Euratom, az Egyesült Államok, az Orosz Föderáció, Japán, Kína, Dél-Korea és India által aláírt ITER-megállapodáson alapul. Az ITER a maga nemében egyedülálló, nemzetközi együttműködés keretében fejlesztett projekt, amely olyan szinergiákat és olyan pénzügyi források mozgósítását teszi lehetővé, amelyre egyetlen állam egyedül nem lenne képes.

A projektben az ITER-megállapodás szerint befogadó félként eljáró Európa az ITER-megállapodás értelmében hangsúlyosabb jogi kötelezettségvállalásokkal rendelkezik, és ennek megfelelően az építési költségekből vállalt, 45 %-os részesedésével (a többi ITER-tag részesedése egyenként 9 % körül van) vezető szerepet tölt be a projektben, hogy biztosítsa a megépítés időben történő befejezését. Ez a tanácsi határozatra irányuló javaslat a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló, 2007. március 27-i 2007/198/Euratom tanácsi határozatot módosítja annak érdekében, hogy megalapozza a Közös Vállalkozás (a továbbiakban: Fusion for Energy) tevékenységeinek finanszírozását a 2021-től 2027-ig tartó időszakra az Euratom-szerződés keretében.

A 2013. december 13-i 2013/791/Euratom tanácsi határozat már módosította a 2007-es tanácsi határozatot, hogy lehetővé tegye a Fusion for Energy tevékenységeinek finanszírozását. Ugyanezt a logikát követi a jelen javaslat, amely az Euratom-Szerződés 47. cikkén alapul, és az Euratomnak a közös vállalkozásban a 2021–2027 közötti többéves pénzügyi keret során történő részvételére vonatkozik.

Az ebben a szövegben javasolt módosítások lehetővé teszik a projektnek a következő többéves pénzügyi keretre kiterjedő finanszírozásának biztosítását, ugyanakkor nem akadályozza meg, hogy a közös vállalkozás Euratomtól eltérő tagjai önkéntes hozzájárulást is nyújtsanak, ahogyan arról a vállalkozás alapszabálya 12. cikke (1) bekezdésének c) pontja rendelkezik.

Az ITER-Tanács 2016-ben jóváhagyta az ITER megépítésére vonatkozó ütemterv és a kapcsolódó költségbecslések aktualizált változatát. Az új ütemterv szerint az első plazma megvalósítására a 2025. decemberi dátumot tűzte ki, amely az ITER megépítésének legkorábbi, műszakilag megvalósítható időpontja, a teljes teljesítményű, deutérium-trícium fűtőanyagot használó üzem (az úgynevezett deutérium-trícium szakasz) pedig 2035-re várható. Ez az ütemterv – a kapcsolódó felülvizsgált költségekkel együtt – jelenti az ITER-projekt új alapkoncepcióját; az ütemterv nem számol az előre nem látható eseményekkel, tehát azt feltételezi, hogy az összes jelentős kockázat csökkenthető.

2017. június 14-i, az Európai Parlamentnek és a Tanácsnak címzett, „Az EU hozzájárulása az ITER projekt reformjához” című közleményében és az ahhoz tartozó szolgálati munkadokumentumban a Bizottság az építési szakaszra (és csak Európára) vonatkozó költségbecsléseket ismertetett. A 2021–2027 közötti időszakra az uniós költségvetésből – a Bizottságnak Fusion for Energy-hez, valamint bármely egyéb releváns tevékenységhez kapcsolódó igazgatási kiadásait is beleértve – származó összeget (jelenértéken) mintegy 6,1 milliárd EUR-ra becsülték.

2018. április 12-én a Tanács és az EU a Bizottság közleménye alapján levonta következtetéseit, és megerősítette az Euratomnak az ITER-projekt sikeres lebonyolítása iránti folyamatos elkötelezettségét. A Tanács kijelentette, hogy törekedni fog arra, hogy a Fusion for Energy tevékenységeihez szükséges erőforrásokat a 2021–2027 közötti többéves pénzügyi keret korlátain belül rendelkezésre bocsássa. Ennek alapján a Tanács felhatalmazta a Bizottságot, hogy az ITER-Tanács miniszteri szintű ülésén hagyja jóvá az Euratom nevében az ITER projekt új alapkoncepcióját (hatály, ütemterv és költségek).

A források folyósítása a többéves pénzügyi keret időtartamához igazodik, és hét éven át tart. Az ITER-megállapodás értelmében az ITER projekt tervezett időtartama 35 év, azaz a projekt 2042-ig fog tartani; ebből következően a projekthez nyújtandó Euratom-hozzájárulás finanszírozásának biztosítása további tanácsi határozatok elfogadását vetíti elő.

Az ITER sikeres megépítése és üzemeltetése kritikus fontosságú az európai fúziósenergia-útiterv szempontjából, amely a fúziós villamos energiához vezető átfogó, célorientált folyamatot írja le, és amelyet a fúziósenergia-kutatásban érdekelt összes európai fél támogat. Ennek megfelelően e határozat elősegíti az Euratom 2021–2025 közötti kutatási és képzési programja által finanszírozott tevékenységekkel megvalósuló szinergiákat és kiegészítő jelleget. A határozat az Euratom és Japán által megkötött és az ITER-megállapodás keretében történő nemzetközi együttműködést kiegészítő, tágabb megközelítésű megállapodás keretében végzett tevékenységek befejezését is lehetővé teszi.

A javaslat előkészítésére az egyéb programokkal – nevezetesen az EU FP9 és az Euratom FP9 programokkal – való szoros együttműködés biztosítása érdekében került sor. Ennek magyarázata teljesen világos, mivel az ITER az energia területén egy egyedülálló, innovatív projekt, amelynek erőteljes támogatásra van szüksége különösen az Euratom kutatási programok, valamint egyéb uniós kutatási programok segítségével végzett kutatás és innováció részéről. E tekintetben a következő többéves pénzügyi keret értelmében mindkét program (az Euratom és az EU FP9) szövegét megerősítették annak biztosítása érdekében, hogy az ITER-rel folytatandó szükséges együttműködéseket egyértelműen megjelöljék.

2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

A javaslat maradéktalanul figyelembe veszi a többéves pénzügyi kerettel kapcsolatban, az Európai Bizottság főtitkárságának szervezésében, 2018. január 10. és március 8. lefolytatott széles körű nyilvános konzultációra adott válaszokat. A javaslat továbbá maradéktalanul figyelembe veszi az érdekelt felekkel az előkészítő tevékenységek során végzett konzultációkat, amelyek előzetes értékelést, valamint az érdekelt felekkel tartott rendezvényeket és felméréseket is tartalmaztak. Míg a nyilvános konzultációk során nem merültek fel konkrétabb kérdések az ITER-finanszírozás folytatását illetően, az érdekelt felekkel folytatott célzott konzultációk megerősítették, hogy az ITER megépítésébe történő uniós beruházás jelentős hasznot hoz az európai ipari és kutatási közösség számára. Ez pedig egy 2017 decemberében tartott szakmai rendezvényen újra elhangzott, ami igazolta, hogy a magfúzió már most kézzelfogható lehetőségeket nyújt az ipar számára, és kedvező hatást gyakorol a munkahelyteremtésre, gazdasági növekedésre és innovációra, ami a magfúzió és az energia területén túl is kedvező hatásokat jelent. Az előzetes értékelés elkészítéséhez rendelt független tanulmányok számszerűsítették az ITER-projektben való európai részvétel által teremtett munkahelyeket és nettó hozzáadott értéket.

Végül, de nem utolsósorban, figyelembe véve a Tanács 2018. áprilisi következtetéseit, a javaslat biztosítja a projekt folyamatosságát – ami különösen fontos a nemzetközi partnerek szempontjából –, és a következő többéves pénzügyi keret teljes időtartamára garantálja az ITER finanszírozását.

Néhány olyan javaslat is azonosításra került, amelyeknek a tartalmukkal és struktúrájukkal és/vagy költségvetésükkel kapcsolatos folytonosság miatt hatásvizsgálat helyett szolgálati munkadokumentum formájában előzetes értékelés tárgyát kell képezniük. Az ITER – egyéb programokkal együtt, mint például a Fiscalis, a humanitárius segítségnyújtás, a közös kül- és biztonságpolitika – olyan programnak minősül, amely nem hatásvizsgálatot, hanem az EU költségvetési rendeletének előírásai alapján szolgálati munkadokumentum formájában előzetes értékelést igényel.